ภูเก็ตคึกคัก! นทท.ต่างชาติกรุ๊ปแรก 59 คน กักตัว Villa Quarantine ลุ้นศก.กระเตื้อง
ภูเก็ตคึกคัก! นักท่องเที่ยวต่างชาติกลุ่มไฮเอนด์ กรุ๊ปแรก 59 คน เข้าพัก Villa Quarantine "ศรีพันวา" กักตัว 14 วัน ลุ้นเศรษฐกิจจังหวัดกระเตื้อง
ภูเก็ตคึกคัก! นักท่องเที่ยวต่างชาติกลุ่มไฮเอนด์ กรุ๊ปแรก 59 คน เข้าพัก Villa Quarantine "ศรีพันวา" กักตัว 14 วัน ลุ้นเศรษฐกิจจังหวัดกระเตื้อง
22 ก.พ. 2564

ผู้สื่อข่าวรายงานว่า ตามที่ศูนย์บริหารสถานการณ์การแพร่ระบาดของเชื้อไวรัสโคโรนา-2019 (COVID-19) หรือ ศบค.มีมติเห็นชอบให้รับนักท่องเที่ยวต่างชาติในลักษณะกักกันและเข้าพักในสถานที่เอกเทศ ดำเนินการโดยองค์กรทั้งภาครัฐและเอกชน ซึ่งให้กักตัวเป็นเวลา 14 วัน ภายใต้มาตรการสาธารณสุขอย่างเคร่งครัดนั้น
ล่าสุดเมื่อช่วงค่ำวานนี้ (21 ก.พ.64) นักท่องเที่ยวชาวยุโรปจากหลากหลายประเทศ ซึ่งเป็นกลุ่มไฮเอนด์กลุ่มแรก จำนวน 59 คน ได้เดินทางจากสนามบินในประเทศอินโดนีเซียมาถึงท่าอากาศยานภูเก็ตแล้วด้วยความเรียบร้อย โดยมีกำหนดเข้ากักตัวและพักในลักษณะ Villa Quarantine (วิลล่าควอรันทีน) ที่โรงแรมศรีพันวา อ.เมือง จ.ภูเก็ต
โดยมีนายพิเชษฐ์ ปาณะพงศ์ รองผู้ว่าราชการจังหวัดภูเก็ต พร้อมด้วย พญ.ศิริลักษณ์ ไทยเจริญ ผู้อำนวยการสำนักงานป้องกันควบคุมโรคที่ 11 จังหวัดนครศรีธรรมราช, ร.ต.ธานี ช่วงชู ผู้อำนวยการท่าอากาศยานภูเก็ต, การท่องเที่ยวแห่งประเทศไทย, สาธารณสุขจังหวัดภูเก็ต และหน่วยงานที่เกี่ยวข้องมาร่วมสังเกตการณ์ขั้นตอนการดำเนินการต่าง ๆ เพื่อให้เป็นไปตามมาตรการที่กำหนด
ทั้งนี้ ภายหลังจากนักท่องเที่ยวกลุ่มแรก ซึ่งเดินทางมากับเครื่องบินส่วนตัวหรือไพรเวทเจ็ท จำนวน 13 คน มาถึงและเข้ามายังตัวอาคารผู้โดยสารระหว่างประเทศ จะมีการตรวจวัดอุณหภูมิเป็นเบื้องต้น ก่อนจะเข้าสู่กระบวนการตรวจสอบเอกสารด้านการตรวจโรคที่กำหนดไว้ เสร็จแล้วจึงเข้าสู่กระบวนการตรวจคนเข้าเมือง จากนั้นขึ้นรถตู้ซึ่งทางโรงแรมจัดเตรียมไว้ เพื่อเดินทางไปยังอาคารเอ็กซ์เทอมินอล ซึ่งเป็นจุดติดตั้งห้องเก็บสิ่งส่งตรวจและปฏิบัติการชีวโมเลกุลระบบควบคุมความปลอดภัยแรงดันลบ และรถพระราชทาน เก็บตัวอย่างชีวนิรภัยหรือรถตรวจหาเชื้อ จำนวน 1 คัน เพื่อทำการสว็อปหาเชื้อ ก่อนจะเดินทางไปยังโรงแรมที่พัก โดยในการเดินทางจะมีรถของเจ้าหน้าที่ตำรวจนำหน้าและปิดท้าย
จากนั้นในเวลาไล่เลี่ยกัน กลุ่มที่ 2 จำนวนประมาณ 46 คน เดินทางมาถึงด้วยเครื่องบินเช่าเหมาลำ และเข้าสู่กระบวนการเช่นเดียวกับกลุ่มแรก ทั้งนี้ ในส่วนของรถตู้รับส่งนักท่องเที่ยวนั้นจะมีกระจกกั้นระหว่างผู้โดยสารกับคนขับอย่างชัดเจน และบนรถยังมีเจลล้างมือไว้บริการอีกด้วย ขณะที่พนักงานที่มาให้บริการและอำนวยความสะดวก รวมถึงพนักงานขับรถให้กับนักท่องเที่ยวมีการใส่ชุดพีพีอี สวมถุงมือ หน้ากากอยามัยและหมวกคลุมผมด้วย ซึ่งเป็นไปตามมาตรการที่กำหนด
อนึ่ง คาดว่าการเปิดรับนักท่องเที่ยวต่างชาติในลักษณะกักกันและเข้าพักในสถานที่เอกเทศ ภายใต้มาตรการสาธารณสุขอย่างเคร่งครัดนี้ จะส่งดีต่อเศรษฐกิจการท่องเที่ยวภาพรวมของจังหวัดให้เริ่มกลับมามีแนวโน้มสดใสมากยิ่งขึ้น หลังจากที่ภาคท่องเที่ยว ธุรกิจร้านค้า ร้านอาหาร ต่างได้รับผลกระทบอย่างหนักจากการแพร่ระบาดของโควิด-19